b'\n_START_ARTICLE_\nSocialistinis liaudies frontas\n_START_SECTION_\nIdeologija, programin\xc4\x97s nuostatos\n_START_PARAGRAPH_\nPartijos ideologija\xc2\xa0\xe2\x80\x93 socializmas. 2009 gruod\xc5\xbeio m\xc4\x97n. 19 d. suva\xc5\xbeiavime priimti Socialistinio liaudies fronto Statutas ir Partijos programa. Partijos Statute nurodyta, kad \xe2\x80\x9ePartija yra neatskiriamoji tarptautinio socialistinio jud\xc4\x97jimo dalis. Ji aktyviai siekia Lietuvos ir kit\xc5\xb3 \xc5\xa1ali\xc5\xb3 taut\xc5\xb3 draugyst\xc4\x97s stiprinimo, kovoja u\xc5\xbe taikos i\xc5\xa1saugojim\xc4\x85 bei stiprinim\xc4\x85, palaiko ry\xc5\xa1ius su tarptautin\xc4\x97mis visuomenin\xc4\x97mis ir politin\xc4\x97mis organizacijomis, kurios laikosi demokratijos bei socialinio teisingumo princip\xc5\xb3\xe2\x80\x9c. Partijos tikslai: \xe2\x80\x9edemokratinio socializmo suk\xc5\xabrimas Lietuvoje; solidarios visuomen\xc4\x97s, kurios nariai padeda vieni kitiems, stiprinimas\xe2\x80\x9c. Programoje pabr\xc4\x97\xc5\xbeiama:_NEWLINE_Savo politin\xc4\x97je veikloje partija vadovaujasi k\xc5\xabrybi\xc5\xa1kai pl\xc4\x97tojama marksizmo teorija ir metodologija, vakarieti\xc5\xa1kos socialdemokratijos laim\xc4\x97jimais, teigiamais tarybinio socializmo pradais, civilizacijai naudingais kapitalistin\xc4\x97s santvarkos pasiekimais, humani\xc5\xa1kumo, lygiateisi\xc5\xa1kumo ir solidarumo principais. SLF atstovauja priva\xc4\x8diame, vie\xc5\xa1ame bei valstybiniame sektoriuose samdom\xc4\x85 fizin\xc4\xaf ir protin\xc4\xaf darb\xc4\x85 dirban\xc4\x8di\xc5\xb3j\xc5\xb3 interesams. SLF gina smulki\xc5\xb3 ir vidutini\xc5\xb3 verslinink\xc5\xb3 teises. Nuolatinis jos r\xc5\xabpestis - vis\xc5\xb3 socialiai remtin\xc5\xb3 \xc5\xbemoni\xc5\xb3 problemos. Savo programini\xc5\xb3 tiksl\xc5\xb3 SLF sieks tik taikiais politin\xc4\x97s kovos b\xc5\xabdais, pasiremdama Lietuvos Respublikos Konstitucija, \xc4\xafstatymais bei \xc5\xbemogaus teises ginan\xc4\x8diais tarptautiniais aktais ir principais.\n_START_SECTION_\nStrukt\xc5\xabra\n_START_PARAGRAPH_\nAuk\xc5\xa1\xc4\x8diausias partijos vadovaujantis organas\xc2\xa0\xe2\x80\x93 SLF Suva\xc5\xbeiavimas. Suva\xc5\xbeiavimas renka partijos Taryb\xc4\x85, kuri numato ir organizuoja partijos veikl\xc4\x85 tarp suva\xc5\xbeiavim\xc5\xb3, priima sprendimus d\xc4\x97l koalicij\xc5\xb3 su kitomis partijomis sudarymo, tvirtina biud\xc5\xbeet\xc4\x85, l\xc4\x97\xc5\xa1\xc5\xb3 panaudojimo ataskait\xc4\x85, rinkim\xc5\xb3 \xc5\xa1tabo vadovo kandidat\xc5\xabr\xc4\x85. Partijos vienasmenis valdymo organas\xc2\xa0\xe2\x80\x93 pirmininkas. Teritoriniai partijos padaliniai yra partijos skyriai ir grup\xc4\x97s.'